A BIZOTTSÁG 1249/2006/EK RENDELETE
(2006. augusztus 18.)
a finomítóüzemek 2006. július 1-jétől2007. szeptember 30-ig tartó időszakban történő ellátása céljából az AKCS-országokból és az Indiából származó nyers nádcukor kiegészítő mennyiségének meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK tanácsi rendeletre (1) és különösen annak 29. cikke (4) bekezdésének második albekezdésére,
mivel:
(1)
A 318/2006/EK rendelet 29. cikkének (4) bekezdése meghatározza, hogy az adott rendelet VI. mellékletében említett államokból származó nádcukorra vonatkozó behozatali vámok alkalmazását fel kell függeszteni azon kiegészítő mennyiség tekintetében, amely szükséges ahhoz, hogy a közösségi finomítóüzemek számára a 2006/2007., 2007/2008. és 2008/2009. gazdasági évben biztosított legyen a megfelelő ellátás.
(2)
E kiegészítő mennyiséget a 2006/2007., a 2007/2008. és a 2008/2009. gazdasági évre a bizonyos vámkontingensek és kedvezményes megállapodások szerinti cukorágazati termékek behozatalára és finomítására vonatkozó részletes alkalmazási szabályok megállapításáról szóló, 2006. június 28-i 950/2006/EK bizottsági rendelet (2) 19. cikkével összhangban kell kiszámítani egy közösségi nyerscukor-ellátási mérleg-előrejelzés alapján. A mérleg alapján a 2006/2007. gazdasági évre kiegészítő mennyiséget kell a nyerscukorból importálni, hogy a közösségi finomítóüzemek szükségleteit ki lehessen elégíteni.
(3)
Annak biztosítása érdekében, hogy a közösségi finomítóüzemek elegendő mennyiségű nyerscukorral rendelkezzenek ahhoz, hogy a szokásos ellátási szükségleteiket kielégítsék, a kiegészítő mennyiséget úgy kell elosztani az érintett harmadik országok között, hogy biztosított legyen a teljes mennyiség szállítása. India esetében helyénvalónak tűnik fenntartani a 10 000 tonna éves mennyiséget, amelyet - mivel a 2006/2007. gazdasági év alatt 15 hónapos időszak értendő -12 500 tonnára kell emelni. A fennmaradó ellátási szükséglet tekintetében egy összmennyiséget kell meghatározni az AKCS-országok számára, amelyek közösen vállalják egy, a mennyiség maguk közötti felosztására irányuló eljárás alkalmazását a finomítóüzemek megfelelő ellátásának biztosítása céljából.
(4)
Az e rendeletben előírt rendelkezések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A 318/2006/EK rendelet 29. cikke (4) bekezdése alapján a 2006. július 1-jétől2007. szeptember 30-ig tartó időszakban a finomításra szánt, 1701 11 10 KN-kód alá tartozó nyers nádcukor kiegészítő mennyisége:
a)
70 000 tonna, a 318/2006/EK rendelet VI. mellékletében felsorolt államokból származó fehércukor-egyenértékben kifejezett cukor, India kivételével;
b)
12 500 tonna, Indiából származó fehércukor-egyenértékben kifejezett cukor.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. augusztus 18-án.